text: Håndbolddommer hyldet af 450 elever efter VM-finalen
  19 december 2017 kl. 10.58
  Den ene del af den danske VM-dommerduo fik stor modtagelse af 450 skoleelever.
  Efter weekendens VM-finale i kvindehåndbold blev Karina Christiansen modtaget med flag og sang på sit arbejde i Vejen.
  Når Karina Christiansen ikke dømmer håndbold, arbejder hun til daglig som lærer på Østerbyskolen, hvor hun underviser integrationselever.
  Efter Danmarks exit fra VM i sidste uge blev Karina Christiansen sammen med sin meddommer, Line Hesseldal Hansen, valgt af Det internationale håndboldforbund til at dømme finalen.
  Derfor havde 450 elever og lærer på Østerbyskolen arrangeret en speciel morgensamling for at fejre deres lærer.
  - Det er meget stort og fantastisk, at man har et arbejde, der bakker så godt op om det. Det er helt vildt, siger Karina Christiansen til TV SYD.
  Efter taler og gaveoverrækkelse var der også et par gode råd til eleverne, der skal ud og erobre verden.
  - Nogle gange står man på det nederste trin af en stige og tænker hvor svært, det er. Hvis man arbejder for det, når man det øverste trin, så bare bliv ved, sagde hun til eleverne.
  Næste mål for den danske dommerduo er at komme med til OL i 2020 i Tokyo.
  